Hofsake ten spyt, eerste OP-skote klap | Maroela Media
Veral twee uitslae val op: Despatch het die Crusaders verinneweer met 104-3 en Park se sege van 17-10 oor Port Elizabeth Polisie.
Despatch, 'n meermalige Suid-Afrikaanse klubkampioen, se vertoning in die Oos-Kaapse Super 12-reeks het kommer gewek, maar Saterdag se uitslag toon dat sy fut gewis nie uit is nie.
Aan die anderkant is dit niks minder nie as tragies dat een van die oudste klubs in die land – en op wie se veld Suid-Afrika sy eerste rugbytoets gespeel het – so 'n vernedering moet smaak.
Crusaders het 'n dringende reddingsboei nodig en 'n mens wil vertrou iemand wat verder as die kommersiële waarde kyk, kom tot die klub se redding. Dis 'n onvervangbare stukkie Suid-Afrikaanse rugby-erfenis wat die behoud daarvan verdien.
Dalk wil iemand 'n woordjie in Johann Rupert se oor fluister.
Die res van die seisoen sal moet toon of Park, ook een van die OP se spogklubs van weleer weer op pad boontoe is en of Polisie, 'n vorige Grootuitdaagkampioen en die bond se verteenwoordiger in die afgelope internasionale reeks om die Goue Beker, op die afdraende pad is.
In die ander wedstryde het die Brumbies (Grahamstad) met 28-8 teen Windvogel gewen; Suburban (Kleinskool) het met 'n naelskraapse 13-11 teen Wallabies (Gelvandale) gewen; Port Elizabeth Harlequins het Kruisfontein (Humansdorp) met 52-19 oorrompel; en Barbarians het met 28-0 teen Sentraal (Graaff-Reinet) gewen.